钦定古今图书集成/明伦汇编/宫闱典/第074卷 > 《贺皇太子册立疏》欧阳德
## 钦定古今图书集成/明伦汇编/宫闱典/第074卷 > 《贺皇太子册立疏》欧阳德

伏以弓韣启祥，诞启神明之胄；匕鬯承重，灵承天地
之心。震一索而得男，名尊六子。离重明以丽正，光被
四方。华夏懽腾，臣民抃蹈。敬惟皇太子殿下，睿姿天
挺，淑度幼彰。岐嶷迈伦，覃𬣙载路。玉质谢江汉之洗
濯，龙种凝造化之絪缊。元德足以有临，宸衷眷于克
类。仰遵慈谕，曰“受趾而施孙；俯察舆情，感怀忠而徯”
后。庸建元子，用弼丕基。巨册镌金，紫诰炳丹书之训；
高榜题碧，青坊依皇极之尊。惟高祖创业传家，符三
代夏商周后，惟献考贻谋燕翼，萃一门文武成王。是
以天纪叙而人伦明，邦本定而民心一，诚休明之景
运，圣哲之令猷者也。臣等身恋东华，职縻南服。鸾旌
云拥，莫陪鹓簉之雍雍；函锦星驰，遥瞻鹤驾之翼翼。
伏愿年所多历，哲命自贻。敏学惟时。春夏诵弦而不
怠。怿成厥德。礼乐内外之交修。